\_\_\_\_\_\_\_\_\_\_\_\_\_\_\_\_\_\_\_\_\_

E:

Številka: 090-133/2023-3130-2

Datum: 9. 11. 2023

Zadeva: Izvajanje Zakona o dostopu do informacij javnega značaja – mnenje ministrstva

Zveza: vaš dopis z dne 23. 10. 2023

Spoštovani,

prejeli smo vaš dopis, kjer navajate, da ste na podlagi Zakona o dostopu do informacij javnega značaja (ZDIJZ)[[1]](#footnote-1)prejeli zahtevo po posredovanju dokumentov glede izredne notranje kontrole vključno z zaključnim dokumentom. Dokumenti zbrani v okviru notranjega nadzora niso označeni kot zaupno gradivo, so pa obsežni in po vsebini občutljivi, predvsem za uslužbence, proti katerim so bil v okviru nadzora izvedeni disciplinski ukrepi. Dokumenti vsebujejo tako osebne podatke, katerih razkritje bi pomenilo kršitev varstva osebnih podatkov, kot podatke ki so bili sestavljeni v zvezi z notranjim delovanjem oziroma dejavnostjo, čigar razkritje bi lahko povzročilo resne motnje pri delovanju oziroma dejavnosti Zavoda. Nadalje navajate, da ob notranjem nadzoru ugotovljene nepravilnosti ne predstavljajo kršitev, ki bi se preganjale po kazenskem zakoniku, temveč gre za lažje in težje kršitve neizvajanja zakonskih, podzakonskih in notranje organizacijskih pravil. Prav tako ne gre za podatke o porabi javnih sredstev ali podatke, povezane z opravljanjem javne funkcije ali delovnega razmerja javnega uslužbencev. Zanima vas, ali gre v opisanem primeru »Poročil o ugotovitvah notranjega nadzora in povezanih zbranih dokumentih« za informacije javnega značaja, ki ste jih dolžni posredovati prosilcu. V bazi odločb na spletni strani Informacijskega pooblaščenca (IP) niste našli primerljivega primera.

Ministrstvo za javno upravo (v nadaljnjem besedilu: ministrstvo) kot resorno pristojno ministrstvo za sistemsko urejanje področja dostopa do informacij javnega značaja, vam v nadaljevanju v skladu z 32. členom ZDIJZ posreduje neobvezno in nezavezujoče pravno mnenje.

Iz Registra zavezancev za informacije javnega značaja (RZIJZ)[[2]](#footnote-2) na dan 27. 10. 2023 je razvidno, da je Zavod za gozdove Slovenije (ZGS), matična številka 5786380000, vpisan v register zavezancev na podlagi prve alineje prvega odstavka 3.b čl. ZDIJZ kot druga oseba javnega prava,

zato je dolžan prosilcu posredovati vse informacije, ki izvirajo iz delovnega področja organa **(izvajanje javnopravnih nalog)**, nahajajo pa se v obliki dokumenta, zadeve, dosjeja, registra, evidence ali drugega dokumentarnega gradiva, ki ga je organ izdelal sam, v sodelovanju z drugim organom, ali pridobil od drugih oseb.

Nedvoumno naslov gradiva »Poročilo o ugotovitvah notranjega nadzora in povezanih zbranih dokumentih« ustreza namenu ZDIJZ, ki je v zagotavljanju javnosti in odprtosti delovanja organov ter omogočanju uresničevanja pravice fizičnih in pravnih oseb, da pridobijo informacije javnega značaja. Gradivo se lahko posreduje v celoti ali delno, v nasprotnem primeru je treba zahtevo za dostop z obrazložitvijo zavrniti.

ZDIJZ določa, da organ prosilcu zavrne dostop do zahtevane informacije, če se zahteva nanaša na vsaj eno od enajstih izjem po prvem odstavku 6. člena ZDIJZ, kot na primer v konkretnem primeru:

1. če prosilec zahteva osebni podatek, katerega razkritje bi pomenilo kršitev varstva osebnih podatkov v skladu z zakonom, ki ureja varstvo osebnih podatkov (3. točka), ali
2. če zahteva podatek iz dokumenta, ki je bil sestavljen v zvezi z notranjim delovanjem oziroma dejavnostjo organov, in bi njegovo razkritje povzročilo motnje pri delovanju oziroma dejavnosti organa (11. točka).

Če dokument ali njegov del le delno vsebuje informacije iz 5.a ali 6. člena tega zakona in jih je mogoče izločiti iz dokumenta, ne da bi to ogrozilo njihovo zaupnost, pooblaščena oseba organa izloči te informacije iz dokumenta ter seznani prosilca z vsebino oziroma mu omogoči ponovno uporabo preostalega dela dokumenta. Informacije iz dokumenta ni mogoče izločiti (npr. z anonimizacijo), če bi bilo tako izločeno informacijo mogoče razbrati iz drugih informacij v dokumentu. Delni dostop podrobneje ureja 19. člen Uredbe o posredovanju in ponovni uporabi informacij javnega značaja.[[3]](#footnote-3)

V kolikor je organ ugotovil, da gradivo vsebuje osebne podatke, katerih katerega razkritje bi pomenilo kršitev varstva osebnih podatkov v skladu z zakonom, ki ureja varstvo osebnih podatkov (upoštevajoč določbe drugega (v povezavi z a.26.a členom[[4]](#footnote-4)) in tretjega odstavka 6. člena ZDIJZ) oziroma podatke katerih razkritje bi povzročilo motnje pri delovanju oziroma dejavnosti organa, organ te podatke izloči iz gradiva ter tako anonimizirano gradivo posreduje prosilcu.

Posebej poudarjamo, da morata biti v primeru izjeme po 11. točki prvega odstavka 6. člena ZDIJZ kumulativno izpolnjena dva kriterija za obstoj te izjeme in sicer, da je dokument sestavljen v zvezi z notranjim delovanjem oziroma dejavnostjo organa, ter kriterij, da bi njegovo razkritje povzročilo motnje pri delovanju oziroma dejavnosti organa. Nobenega dvoma ni, da je gradivo nastalo v zvezi z notranjim delovanjem oziroma dejavnostjo organa, nepojasnjen pa je obstoj kriterija, da bi razkritje tega gradiva povzročilo motnje pri delovanju oziroma dejavnosti organa. Iz sodne prakse namreč izhaja, da ne zadostuje zgolj pavšalna navedba organa kakšna škoda oziroma motnja bi z razkritjem teh podatkov organu nastala temveč mora biti uporaba tega kriterija tako jasno obrazložena, da se jo da preizkusiti v vseh fazah postopka.

Menimo, da boste na podlagi zgoraj navedenega lahko sprejeli pravilno odločitev v konkretni upravni zadevi. Ministrstvo se glede na svoje pristojnosti, do konkretnih postopkov v zvezi z dostopom do informacij javnega značaja ne sme podrobneje opredeljevati, saj v konkretnih upravnih zadevah določbe predpisov izvajajo upravni organi in sodišča, ki o zadevah samostojno odločajo.

Domnevamo, da so bili deli gradiva, ki se na nanašajo na izvedene disciplinske ukrepe preneseni tudi v personalne mape uslužbencev, proti katerim so bil v okviru nadzora izvedeni disciplinski ukrepi. V zvezi z dostopom do teh podatkov vam v prilogi posredujemo naše mnenje št. 090-78/2020/6 z dne 21. 9. 2020. Prav tako vam v vednost pošiljamo povezavo do spletnega mesta, kjer je objavljena primerljiva praksa IP glede uporabe izjeme po 11. točki prvega odstavka 6. člena ZDIJZ [[5]](#footnote-5).

Več o obveznostih zavezancev po ZDIJZ si lahko preberete tudi na spletni strani Sektorja za transparentnost in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: Mateja Mahkovec

Ciril Repnik generalna direktorica

sekretar

Priloga:

- mnenje št. 090-78/2020/6 z dne 21. 9. 2020

Poslati po E-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275)

 in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-1)
2. <https://www.ajpes.si/RZIJZ/Vpogled/Zavezanec#/5786380000/2023-10-27> [↑](#footnote-ref-2)
3. Uradni list RS, št. [24/16](http://www.uradni-list.si/1/objava.jsp?sop=2016-01-0994) in [146/22](http://www.uradni-list.si/1/objava.jsp?sop=2022-01-3683). [↑](#footnote-ref-3)
4. V postopku z zahtevo za dostop do informacije javnega značaja ali ponovno uporabo je stranka postopka samo

 prosilec, če je predmet odločanja dostop do podatkov, za katere je z zakonom določeno, da so javni. Določbe tega

 člena se ne uporabljajo za postopek z zahtevo za dostop do informacije javnega značaja ali ponovno uporabo, v katerem

 organ ugotavlja, ali je javni interes glede razkritja močnejši od javnega interesa ali interesa drugih oseb, zaradi katerega

 so zahtevane informacije določene kot izjema od prostega dostopa. [↑](#footnote-ref-4)
5. <https://www.ip-rs.si/fileadmin/user_upload/Pdf/vodniki/Vodnik_po_praksi_ZDIJZ_IP.pdf> [↑](#footnote-ref-5)